וולפגנג ריהם

וולפגנג ריהם (בגרמנית: Wolfgang Rihm; נולד ב-13 במרץ 1952 בקרלסרוהה) הוא מלחין גרמני.

ביוגרפיה
ריהם נולד ב-1952 בקרלסרוהה. בשנת 1972 סיים את הלימודים בתאוריה של המוזיקה ובהלחנה ב אוניברסיטת פרייבורג למוזיקה. ביצוע הבכורה של יצירת הביכורים שלו, "מורפוניה" בפסטיבל דונאואשינגן בשנת 1974 העלה את הקריירה שלו כדמות משמעותית בחוגי המוזיקה החדשה באירופה על דרך המלך. היו שראו ביצירותיו המוקדמות של ריהם, המשלבות טכניקות בנות-זמננו עם ההפכפכות הרגשית של גוסטב מאהלר והתקופה האקספרסיוניסטית המוקדמת של ארנולד שנברג, מרד נגד דור האוונגארד של בולז, שטוקהאוזן (שהיה מורו בשנים 1972-73) ואחרים,
וגישה זו הובילה למספר רב של הזמנות בשנים הבאות. בסוף שנות ה-70' וראשית ה-80' נקשר שמו בתנועה שנקראה "פשטות חדשה". יצירתו עוד פורצת דרכים חדשות באקספרסיוניזם, אם כי השפעתם של לואיג'י נונו, הלמוט לכנמן ומורטון פלדמן, בין השאר, ניכרת לא מעט בסגנונו.

בשנת 1979 כתב אופרה קאמרית דרמטית, "יאקוב לנץ", על פי מחזה של גאורג ביכנר (כמו "ווצק" של אלבן ברג). בסימפוניה השלישית משנת 1977 השתמש בטקסטים של פרידריך ניטשה וארתור רמבו, שביצירתו עשה שוב שימוש ב"פרידה" משנת 1988, שהקדיש לשטוקהאוזן ביום הולדתו ה-60, יצירה למקהלה, מקהלה מדברת ו-22 נגנים.

ריהם הוא מלחין פורה ביותר, שחיבר מאות פרטיטורות. רבות מיצירותיו לא הוקלטו עד כה. לא תמיד הוא רואה ביצירה גמורה את המילה האחרונה על נושא - לדוגמה, היצירה... Ins Offene משנת 1990 נכתבה כולה מחדש ב-1992 ואז שימשה כבסיס לקונצ'רטו לפסנתר Sphere משנת 1994, שתפקיד הפסנתר שלו מצא את מקומו ביצירה Nachstudie לפסנתר סולו (גם היא מ-1994). בשנת 2002 כתב ריהם גרסה חדשה של Nachstudie בשם 
Sphäre nach Studie, לנבל, שני קונטרבסים, פסנתר וכלי הקשה, וכן גרסה חדשה של Sphere, בשם 
Sphäre um Sphäre, לשני פסנתרים והרכב קאמרי. עוד יצירות חשובות הן שתים-עשרה רביעיות מיתרים, האופרות Die Hamletmaschine מן השנים 1983–1986, לטקסט של היינר מילר ו-Die Eroberung von Mexico מ-1987–1991, המבוססת על טקסטים מאת אנטונין ארטו, יותר מעשרים מחזורי-שירים, האורטוריה Deus Passus משנת 1996, היצירה Jagden und Formen מן השנים 1995–2001 וסדרת יצירות תזמורתיות בשם הכולל Vers une symphonie fleuve התזמורת הפילהרמונית של ניו יורק השמיעה לא מזמן בביצוע בכורה את יצירתו של ריהם, שהוזמנה בשנת 2004, "עוד שני פרקים". 

בשנות ה-80 של המאה ה-20, ניהל ריהם את קורסי הקיץ בדרמשטאדט וכיום, לאחר תקופת פרישה שהוקדשה להלחנה, הוא עומד בראש המכון למוזיקה מודרנית בקונסרבטוריון של קארלסרוהה ומכהן כמלחין הבית בפסטיבל לוצרן ובפסטיבל זלצבורג. בשנת 2001 העניקה לו צרפת אות כבוד של "Officier dans l’Ordre des Arts et des Lettres".

קישורים חיצוניים

 Living Composers' Project page including regularly updated worklist
 Wolfgang Rihm page at his publisher, Universal Edition
 A recent interview with Rihm

מלחינים גרמנים
מוזיקה של המאה ה-20
מעוטרי מסדר הכבוד של הרפובליקה הפדרלית של גרמניה
מסדר האמנויות והספרות
זוכי פרס גרומאייר: הלחנה
בוגרי אוניברסיטת פרייבורג למוזיקה
גרמנים שנולדו ב-1952
זוכי פרס ארנסט פון סימנס